钦定古今图书集成/历象汇编/庶征典/第123卷 > 《管窥辑要》 > 晋
## 钦定古今图书集成/历象汇编/庶征典/第123卷 > 《管窥辑要》 > 晋

### 武帝泰始三年有元石白昼成文

按《晋书武帝本纪》，泰始三年夏四月戊午，张掖太守
焦胜上言，“氐池县大柳谷口有元石一所，白昼成文，
实大晋之休祥，图之以献。”诏以制币告于太庙，藏之
天府。

### 太康五年陨石

按《晋书。武帝本纪》。不载　按《五行志》。“太康五年五月
丁巳。陨石于温及河阳各三。”

太康六年，陨石。

按《晋书。武帝本纪》。不载。　按《五行志》。“六年正月。陨石
于温，三。”

太康十年，石生地中。

按《晋书武帝本纪》，不载。　按《五行志》，“十年，洛阳宫西
宜秋里，石生地中，始高三尺，如香炉形，后如伛人，槃
薄不可掘。”案刘向说，此白眚也。明年宫车晏驾，王室
始骚，卒以乱亡。京房《易传》曰：“石立如人，庶士为天下
雄。”此近之矣。

### 惠帝元康五年石生

按《晋书惠帝本纪》：“元康五年十二月景戌，石生于京
师宜年里。”

### 永康元年襄阳得鸣石

按《晋书。惠帝本纪》。不载。　按《五行志》。“永康元年。襄阳
郡上言。得鸣石。撞之声闻七八里。”

### 太安元年丹阳湖有浮石

按《晋书惠帝本纪》。不载。　按《五行志》，太安元年。丹阳
湖熟县夏架湖。有大石浮二百步而登岸。民惊噪相
告曰“石来。”干宝曰：“寻有石冰入建邺。”

### 愍帝建兴五年石言于平阳

按《晋书愍帝本纪》，不载。　按《文献通考》，“建兴五年，石
言于平阳。时帝蒙尘，亦在平阳。故有非言之物，而言
妖之大者。俄而帝遇害。”

### 穆帝升平元年陨石

按：《晋书穆帝本纪》：“升平元年春正月丁丑，陨石于槐
里，一。”